ఎయిర్‌టెల్‌ బ్యాంక్‌కు ఆర్‌బీఐ షాక్‌!
- కొత్తగాఖాతాలు తెరవొద్దంటూ సరికొత్తగా ఆంక్షలు
ముంబయి: భారతీయ రిజర్వు బ్యాంక్‌ (ఆర్‌బీఐ) కొత్తగా ఏర్పాటైన ఎయిర్‌టెల్‌ పేమెంట్స్‌ బాంక్‌కు మరో షాక్‌నిచ్చింది. ఎయిర్‌టెల్‌ పేమెంట్స్‌ బ్యాంక్‌ కొత్త ఖాతాదారులను చేర్చు కోరాదని ఆర్‌బీఐ స్పష్టం చేసింది. కొత్త కస్టమర్ల రిజిస్ట్రేషన్లను నిలిపి వేయాలని ఆదేశిం చింది. మార్గదర్శకాల ఉల్లంఘన నేపథ్యంలో కంపెనీపై దర్యాప్తు చేస్తున్నందున రిజిస్ట్రేషన్లను నిలిపివేయాలని ఆదేశించినట్లు ఆర్‌బీఐ తెలిపింది. ఈ విషయాన్ని ఎయిర్‌టెల్‌ కూడా ధ్రువీకరించింది. 'ఆర్‌బీఐ ఆదేశాల ప్రకారం జనవరి 5,2018 నుంచి కొత్త కస్టమర్లను తీసుకోవట్లేదు. ఈ వ్యవహారంలో పూర్తి వివరాలను మేం అధికారులకు అందజేశాం. త్వరలోనే ఈ సమస్య పరిష్కారమవుతుందని ఆశిస్తున్నాం' అని ఎయిర్‌టెల్‌ ప్రతినిధి తెలిపారు. నో యువర్‌ కస్టమర్‌(కేవైసీ) నిబంధనలు పాటించకుండా ఆర్‌బీఐ మార్గదర్శకాలను ఉల్లంఘించినట్లు ఎయిర్‌టెల్‌ పేమెంట్స్‌ బ్యాంక్‌పై ఆరోపణలు వచ్చాయి. దీంతో ఈ ఏడాది మార్చిలో ఎయిర్‌టెల్‌ పేమెంట్స్‌ బ్యాంక్‌కు ఆర్‌బీఐ రూ.5కోట్ల జరిమానా విధించింది. ఖాతాదారుల నుంచి ఎలాంటి అనుమతి తీసుకోకుండానే వారి ఖాతాలు ప్రారంభించినట్లు గత ఏడాది నవంబరు 20-22 తేదీల మధ్య ఆర్‌బీఐ నిర్వహించిన పరిశీలనలో తేలింది. దాదాపు 23 లక్షల ఖాతాలు ఇలా తెరిచినట్లు తేటతెల్లమవడంతో జనవరి 15న ఎయిర్‌టెల్‌ పేమెంట్స్‌ బ్యాంకుకు రిజర్వ్‌ బ్యాంక్‌ ఆఫ్‌ ఇండియా షోకాజ్‌ నోటీసు జారీ చేసింది. ఆ తరువాత విచారణ జరిపి దాదాపు రూ.5 కోట్ల జరిమానా విధించింది. వంటగ్యాస్‌పై ప్రభుత్వం ఇస్తున్న సబ్సీడీ లబ్ధిదారుల రెగ్యులర్‌ బ్యాంక్‌ ఖాతాల్లో కాకుండా ఎయిర్‌టెల్‌ పేమెంట్స్‌ బ్యాంకు ఖాతాల్లో జమ అయింది. దీంతో ఈ వ్యవహారం వెలుగులోకి వచ్చిన సంగతి తెలిసిందే.
మీ స్నేహితులకు రికమెండ్ చెయ్యండి